Brandpunt: Is Rassie reg of verkeerd?Rassie Erasmus. (AP Photo/Christophe Ena) Daar is niks fout daarmee as Rassie Erasmus skeidsregtersblapse sou uitwys nie, maar dan moet hy dit as ŉ doodgewone ondersteuner, joernalis of ontleder op televisie doen en nie die pos beklee as die Suid-Afrikaanse Rugbyunie se direkteur van rugby of betrokke wees by die Bokke se afrigting nie. Daar is immers amptelike kanale en werkwyses wat deur alle afrigters en ander betrokkenes gevolg moet word om klagtes onder die rugbybase se aandag te bring. Op alle vlakke… of ons daarvan hou of nie. Die verkeerde boodskap word uitgestuur deur ná elke verloortoets die blaser se foute uit te wys en dit met toepaslike beeldmateriaal aan te vul. Laat dit oor aan die ondersteuners, die media, die ontleders en die briewe- en kommentaarrubrieke. Dink net watter chaos sou geheers het as Eddie Jones, Ian Foster, Andy Farrell, Dave Rennie, Michael Cheika, Gregor Townsend, Fabian Galthie, Wayne Pivac en Jamie Joseph dit ook ná elke wedstryd gedoen het. Hoeveel skeidsregters sou oorgebly het? Is Erasmus nie besig om bruê te verbrand nie? Word hy nie as ŉ swak verloorder voorgehou nie en word die beeld van Springbokrugby nie skade aangedoen nie? Dis nie ek wat so sê nie, maar kenners soos Nick Mallett en die oudskeidsregterbaas André Watson. Ek het ŉ paar keer na die video van die Franse toets in Marseille gekyk en ja, hoewel die Engelse skeidsregter Wayne Barnes ŉ paar verkeerde besluite geneem het, het hy ook ŉ hele paar oortredings aan Springbokkant oorgesien. Dis deel van die spel, want in geen wedstryd gaan spelers nie van hulle voete af nie, sluit hulle nie van die verkeerde kant af by losskrums aan nie, speel hulle nie onkant nie, duik hulle nie te hoog en te laat nie, pleeg hulle nie obstruksie nie en laat stort hulle nie die skrums in duie nie. Hoe op dees aarde kan net een persoon ŉ magdom reëls toepas en al 30 ingeoefende beroepspelers se foute raaksien? Hulle word juis deur briljante afrigters en tegniese ontleders soos Erasmus gebrei. Niemand hou daarvan om te verloor nie en dink maar aan die gesegde: Wys my ŉ goeie verloorder en ek wys jou ŉ verloorder. Maar ai, dis nie ŉ geveg wat op sosiale media gewen gaan word nie. ** Die mening wat uitgespreek word, is dié van die skrywer.